Beskæftigelsen i Nordjylland fortsætter med at stige, mens ledigheden fortsætter med at falde. Det viser de nyeste tal fra Det regionale Arbejdsmarkedsråd (RAR). Fra 2. kvartal i 2018 til 2. kvartal i 2019 er beskæftigelsen steget med 1.328 fuldtidsbeskæftighede i Nordjylland, mens der er 344 færre ledige i forhold til august sidste år. - Der er en lav nordjysk ledighed på fire procent, og vi forventer en positiv udvikling i både ledighed og beskæftigelse i den kommende tid. Det er godt nyt, men også en udfordring, siger Lars Christensen, formand for RAR Nordjylland. Virksomhederne må selv efteruddanne medarbejdere Tallene viser et mindre fald i beskæftigelsen målt på måneder, mens beskæftigelsen fortsat stiger målt på kvartaler. - Den lave ledighed betyder, at mange virksomheder har svært ved at finde nye medarbejdere. Vi ved desuden, at der er store årgange på vej ud af arbejdsmarkedet - netop på områder, hvor der allerede er mangel på arbejdskraft, siger Lars Christensen. - Virksomhederne spiller derfor selv en vigtig rolle med at efteruddanne sine medarbejdere inden for områder, hvor der mangler arbejdskraft. Det kan give et løft til egne medarbejdere og til ledige, der derigennem kan få et job i virksomheden. Ledigheden falder i - næsten - hele Nordjylland Ledigheden er faldet i de fleste nordjyske kommuner. På Læsø steg den dog med 17,1 procent. Det dækker dog blot over tre flere ledige. - Det er vigtigt, at virksomhederne har en plan for opkvalificering af medarbejderne. For virksomhederne sikrer det, at de får den arbejdskraft, de ellers kommer til at mangle. For de ansatte i virksomhederne er der en åbenlys gulerod ved at få ny kompetencer til at klare fremtidens opgaver, siger Lars Christensen. - Der bliver så plads til nye og forhåbentligt unge ledige - eksempelvis via jobrotation - til at udfylde de ledige jobs, der bliver skabt i virksomhederne.

Referat:
Den lave ledighed på fire procent er godt nyt for Danmark, men giver virksomhederne udfordringer med at finde arbejdskraft.